ΚΑΝΟΝΙΣΜΟΣ (ΕΟΚ) αριθ. 3916/90 ΤΟΥ ΣΥΜΒΟΥΛΙΟΥ της 21ης Δεκεμβρίου 1990 σχετικά με τα μέτρα που πρέπει να λαμβάνονται σε περίπτωση κρίσεως στην αγορά των οδικών μεταφορών εμπορευμάτων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΙ ΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι, δυνάμει του άρθρου 3 παράγραφος 3 του κανονισμού (ΕΟΚ) αριθ. 3164/76(4), όπως τροποποιήθηκε τελευταία από τον κανονισμό (ΕΟΚ) αριθ. 1841/88(5), το Συμβούλιο καλείται να αποφασίσει σχετικά με τα μέτρα που πρέπει να λαμβάνονται σε περίπτωση κρίσεως στον τομέα των οδικών μεταφορών εμπορευμάτων;

ότι είναι, κατά συνέπεια, απαραίτητο να θεσπιστεί κοινοτικός μηχανισμός διασφάλισης προκειμένου να αντιμετωπίζονται ενδεχόμενες σοβαρές διαταραχές της εν λόγω αγοράς μεταφορών, και να επανορθώνονται;

ότι θα πρέπει να προβλεφθούν, προς το σκοπό αυτό, κατάλληλα μέτρα για την επίλυση της κρίσης, να διασαφηνιστεί η φύση τους, να τεθεί σε εφαρμογή κατάλληλη διαδικασία λήψης αποφάσεων και να υπάρξει μέριμνα ώστε να είναι διαθέσιμα τα αναγκαία στοιχεία για την εφαρμογή της ρήτρας διασφάλισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Αρθρο 1

Ο παρών κανονισμός εφαρμόζεται στην αγορά των διεθνών οδικών μεταφορών εμπορευμάτων, οι οποίες εκτελούνται μεταξύ κρατών μελών στο έδαφος της Κοινότητας για λογαριασμό τρίτων.

Αρθρο 2

Για τους σκοπούς του παρόντος κανονισμού, ως κρίση νοείται η εμφάνιση στην αγορά που αναφέρεται στο άρθρο 1 συγκεκριμένων προβλημάτων αυτής της αγοράς, τα οποία μπορούν να συνεπάγονται σοβαρό και, ενδεχομένως διαρκές, πλεόνασμα προσφοράς σε σχέση προς τη ζήτηση, και συνιστούν σοβαρή απειλή για την οικονομική ισορροπία και την επιβίωση σημαντικού αριθμού επιχειρήσεων οδικών μεταφορών εμπορευμάτων, υπό τον όρο ότι οι βραχυπρόθεσμες και μεσοπρόθεσμες προβλέψεις για την εν λόγω αγορά δεν παρέχουν ενδείξεις για ουσιαστικές και διαρκείς βελτιώσεις.

Αρθρο 3

Η Επιτροπή συλλέγει τα απαραίτητα στοιχεία για να μπορεί να παρακολουθεί την εξέλιξη της αγοράς και να αναγνωρίζει ενδεχόμενη κρίση.

Για το σκοπό αυτό, τα κράτη μέλη συνεργάζονται με την Επιτροπή για την ανακοίνωση και την επεξεργασία των στοιχείων που είναι διαθέσιμα ή που μπορούν εύκολα να συγκεντρωθούν.

Αρθρο 4

1. ^Σε περίπτωση που ένα κράτος μέλος κρίνει ότι υφίσταται κρίση, μπορεί να ζητήσει από την Επιτροπή τη διενέργεια έρευνας.

2. ^Προκειμένου να μπορέσει η Επιτροπή να εκτιμήσει την κατάσταση, το ενδιαφερόμενο κράτος μέλος παρέχει ουσιαστικές πληροφορίες, εκφρασμένες ποσοτικά.

3. ^Ύστερα από αίτηση κράτους μέλους, η Επιτροπή συμβουλεύεται αμέσως την επιτροπή που αναφέρεται στο άρθρο 5.

4. ^Εάν, αφού συμβουλευθεί την επιτροπή, η Επιτροπή συμπεράνει ότι υπάρχει κρίση, μπορεί να λάβει, με απόφαση, μέτρα με στόχο την αποτροπή κάθε νέας αύξησης της μεταφορικής ικανότητας η οποία προσφέρεται στην αγορά που πλήττεται από την κρίση, καθορίζοντας όρια στην αύξηση της δραστηριότητας των υφισταμένων μεταφορέων και περιορισμούς στην πρόσβαση νέων μεταφορέων στην αγορά.

Η απόφαση αυτή λαμβάνεται μέσα σε προθεσμία 30 ημερών από την παραλαβή της αίτησης του κράτους μέλους.

Τα μέτρα που λαμβάνονται σύμφωνα με το παρόν άρθρο μπορούν να παραμείνουν σε ισχύ για περίοδο, η οποία δεν υπερβαίνει τους έξι μήνες και η οποία μπορεί να ανανεωθεί μια φορά με τα ίδια όρια ισχύος.

5. ^Η Επιτροπή κοινοποιεί αμελλητί στα κράτη μέλη και στο Συμβούλιο κάθε απόφαση που λαμβάνει δυνάμει της παραγράφου 4 ή, κατά περίπτωση, την απόφασή της να μην λάβει μέτρα.

6. ^Κράτος μέλος ή κράτη μέλη μπορούν να υποβάλλουν στο Συμβούλιο την απόφαση της Επιτροπής, η οποία αναφέρεται στην παράγραφο 5 εντός τριάντα ημερών από την κοινοποίησή της. Το Συμβούλιο, αποφασίζοντας με ειδική πλειοψηφία, μπορεί να λάβει, μέσα στα όρια ισχύος που προβλέπονται στην παράγραφο 4 τρίτο εδάφιο διαφορετική απόφαση εντός τριάντα ημερών από την υποβολή της αίτησης του κράτους μέλους ή των κρατών μελών.

7. ^Εάν η Επιτροπή κρίνει ότι:

τα μέτρα που αναφέρονται στην παράγραφο 4 πρέπει να ανανεωθούν ή/και ότι πρέπει να ληφθούν συμπληρωματικά, ξεχωριστά, μέτρα,

υποβάλλει πρόταση στο Συμβούλιο, που αποφασίζει με ειδική πλειοψηφία.

Αρθρο 5

Η Επιτροπή επικουρείται στο έργο της από συμβουλευτική επιτροπή αποτελούμενη από αντιπροσώπους των κρατών μελών, της οποίας προεδρεύει ο αντιπρόσωπος της Επιτροπής.

Τα καθήκοντα της συμβουλευτικής επιτροπής είναι τα ακόλουθα:

παρακολουθεί την κατάσταση της αγοράς των μεταφορών που αναφέρεται στο άρθρο 1 και συμβουλεύει σχετικά την Επιτροπή,

συμβουλεύει την Επιτροπή, ύστερα από αίτησή της, σχετικά με τη συλλογή των στοιχείων που προβλέπει το άρθρο 3,

συμβουλεύει την Επιτροπή, ύστερα από αίτησή της, σχετικά με κάθε αίτηση κράτους μέλους δυνάμει του άρθρου 4 παράγραφος 1,

συμβουλεύει την Επιτροπή σχετικά με τα μέτρα που προτείνονται για την επίλυση της κρίσης, και ιδίως σχετικά με την πρακτική εφαρμογή των εν λόγω μέτρων.

Εξάλλου, η Επιτροπή μπορεί, στα πλαίσια του παρόντος κανονισμού, να συμβουλεύεται τη συμβουλευτική επιτροπή σχετικά με κάθε θέμα συνδεόμενο με την εφαρμογή του παρόντος κανονισμού.

Η συμβουλευτική επιτροπή καταρτίζει τον εσωτερικό της κανονισμό.

Αρθρο 6

Σε περίπτωση που γίνεται χρήση της διαδικασίας η οποία καθορίζεται στο παρόν άρθρο, η Επιτροπή υποβάλλει στη συμβουλευτική επιτροπή σχέδιο προσωρινών μέτρων που θα πρέπει να ληφθούν για την επίλυση της κρίσης. Η συμβουλευτική επιτροπή διατυπώνει τη γνώμη της για το σχέδιο αυτό, εντός προθεσμίας που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειαστεί, διενεργεί ψηφοφορία.

Η γνώμη καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά αυτά.

Η Επιτροπή λαμβάνει ιδιαίτερα υπόψη τη γνώμη της συμβουλευτικής επιτροπής και την ενημερώνει για τον τρόπο με τον οποίο έλαβε υπόψη αυτή τη γνώμη.

Αρθρο 7

Το αργότερο μέχρι τις 31 Δεκεμβρίου 1995, η Επιτροπή υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με την εφαρμογή του παρόντος κανονισμού, συνοδευόμενη από κάθε αναγκαία πρότση.

Αρθρο 8

Ο παρών κανονισμός αρχίζει να ισχύει την 1η Ιανουαρίου 1991.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Δεκεμβρίου 1990.

Για το ΣυμβούλιοΟ ΠροέδροςA. RUBERTI

(1)ΕΕ αριθ. C 87 της 5. 4. 1990, σ. 4, και ΕΕ αριθ. C 294 της 24. 11. 1990, σ. 11.

(2)Γνώμη που διατυπώθηκε στις 26 Οκτωβρίου 1990 (δεν έχει ακόμη δημοσιευθεί στην Επίσημη Εφημερίδα).

(3)Γνώμη που διατυπώθηκε στις 19 Σεπτεμβρίου 1990 (δεν έχει ακόμη δημοσιευθεί στην Επίσημη Εφημερίδα).

(4)ΕΕ αριθ. L 357 της 29. 12. 1976, σ. 1.

(5)ΕΕ αριθ. L 163 της 30. 6. 1988, σ. 1.